Inwoners oor vergiftiging van honde gewaarsku | Netwerk24
Deur Jackie Kruger 19 September 2020 08:23
Volgens die Plettenberg Bay Crime Prevention Association (PBCPA) is die twee voorvalle op 10 September aangemeld. In die een geval is 'n inwoner se honde gesien waar hulle die dag rou varkworsies gevreet het, wat vermoedelik oor 'n heining gegooi is. Die honde is betyds na 'n veearts gebring en kon gered word. Later die aand het 'n boerboel by 'n ander eiendom ook simptome van voedselvergiftiging getoon. Volgens die PBCPA gaan sekuriteitskameras in die gebied nagegaan word.
Die organisasie Harkerville Rural Protection (HVRP) sê by navraag nog geen soortgelyke voorvalle het verder in die gebied voorgekom nie. Na wat verneem word, is die skuldiges nog nie opgespoor nie.
Volgens inligting van die Plettenbergbaai-dierewelsynsorganisasie (Paws) kan die simptome van vergiftiging lusteloosheid, kwyl, braking, probleme met asemhaling, 'n vinnige of stadige hartklop, stuiptrekkings en bewusteloosheid insluit. Die simptome hang ook af van die soort gif.
Volgens Paws kan gif of gifstowwe op die vel ook irritasie, inflammasie en pyn veroorsaak. Mense wat vermoed dat hul troeteldier vergiftig is, moet 'n monster van die dier se braaksel of uitskeiding na die veearts saambring om te help om die gif te identifiseer en vir bewyse indien dit by die polisie aangemeld word.